《白纸扇歌》
元代·吕诚

我昔舟泊江西湄，推冰看捣万楮皮。江神相过色惨怆，波工自诧手不龟。

怀金问价云满箧，霜纨失素无晶辉。廿年归来存百一，制成团扇真绝奇。

红炉百炼太古雪，紫筼三尺盘屈铁。银潢影射秋鉴光，玉虹冷贯青天月。

昏目摩挲惊老丑，动摇清风生腋肘。高堂昼把蝇蚋空，魑魅潜藏飞电走。

岂不闻蕺姥不识王右军，茂弘曾障元规尘。谢公高风固足尚，班女箧笥空悲呻。

乌飞兔掷急于箭，商飙奄忽号枯林。呜呼盛衰天地无古今，炎凉不易君子心。

作者简介：昆山人，字敬夫，后更名肃。工诗词。名士咸与之交。家有园林，尝蓄一鹤，复有鹤自来为伍，因筑来鹤亭。邑令聘为训导，不起。有《来鹤亭诗》。